Watter tipe verhouding het jy en jou ma? - Voelgoed
Tuis Voelgoed Artikels Watter tipe verhouding het jy en jou ma?
Watter tipe verhouding het jy en jou ma?
Beantwoord hierdie vraelys saam met jou ma om te bepaal wat die sterk en swak punte van julle verhouding is.
1. DOGTERS: Jou ma nooi jou gesin uit vir ete.
A Jy sê julle het reeds fliekkaartjies selfs al is dit nie so nie.
B Jy stem in, maar vat kitsnoedels saam, want jou kinders eet nie haar kos nie.
C Jy haal diep asem en stem teësinnig in.
D Jy stem dadelik in, want jy weet hoe lekker julle gaan eet en gesels.
MA’S: Jy het jou dogter se gesin genooi vir ete. Net voor julle aansit, bring jou dogter kitsnoedels te voorskyn vir haar kinders.
A Jy vra haar watse nonsens dit is en dring daarop aan dat haar kinders jou kos eet.
B Jy besluit om volgende keer na ’n restaurant te gaan sodat elkeen kan bestel wat hulle wil.
C Jy laat haar toe om vir die kinders noedels te gee, maar sy het jou gevoelens seergemaak.
D Jy vra waarom sy die kitsnoedels gebring het en stel voor dat hulle van jou kos probeer.
2. DOGTERS: Jou ma het ’n huis in Hartenbos vir ’n maand gehuur en nooi julle om te kom kuier. Daar aangekom begin jou kinders mekaar te jaag. Jou ma vra hulle moet ophou.
A Jy sê dat julle nooit weer saam met haar vakansie sal gaan hou nie.
B Jy sê vir jou kinders hulle kan ’n rukkie rondhardloop as hulle wil.
C Jy maak dit duidelik dat hulle Ouma se reëls moet gehoorsaam as hulle by haar kuier en dat hulle buite kan gaan rondhardloop.
D Jy verduidelik vir jou ma dat jou kinders amper twaalf uur lank in ’n kar moes stilsit en vra of hulle vir ’n rukkie van hulle energie ontslae kan raak.
MA’S: Jy het ’n vakansiehuis in Hartenbos gehuur en nooi jou te kom kuier. Die oomblik toe hulle instap, begin jou kleinkinders rondhol.
A Jy sê dat jy hulle nooit weer gaan saam nooi nie.
B Jy vra jou kleinkinders om op te hou hardloop en sagter te wees.
C Jy sê niks al pla jou kleinkinders se gedrag jou.
D Jy vra jou dogter of julle op basiese reëls vir die kinders kan besluit.
3. DOGTERS: Jou ma kom kuier. Die oomblik toe sy instap, sien sy ’n hoop gekreukelde linne wat uit ’n kas hang. Sy begin om die kas reg te pak.
A Jy sê vir haar om te gaan sit en jou goed uit te los.
B Jy laat haar begaan, maar gaan vertel jou man hoe irriterend sy is.
C Jy doen niks, want jy wil haar nie seermaak nie.
D Jy stem in dat sy kan help solank julle dit saam kan doen en jy vir haar kan wys waar jy die goed wil hê.
MA’S: Jy kuier vir ’n week by jou dogter. Net toe jy inloop, sien jy die hoop skottelgoed in die wasbak en linne wat by ’n kas uitpeul.
A Jy vertel vir jou dogter in hoe ’n gemors haar huis is en dat sy ’n huishulp moet kry as sy nie by die huiswerk uitkom nie.
B Jy begin onmiddellik skoonmaak.
C Jy ignoreer die gemors. Dit is jou dogter se huis en dit is nie jou plek om kommentaar te lewer oor hoe sy haar huis moet bestuur nie.
D Jy sê vir haar jy weet hoe baie werk sy het en of sy sal omgee dat jy help om haar huis in orde te kry of om iemand te betaal om die plek skoon te maak.
DOGTERS SE UITSLAE
Jy sal eerder jou onderarmhare deur ’n sadistiese terapeut laat waks as om ’n middag saam met jou ma deur te bring. Julle stamp gereeld kop en jy jak haar dikwels af omdat jy haar advies as kritiek beskou.
Jou uitdaging: Probeer ’n bietjie geduldiger wees en moenie elke woord wat uit jou ma se mond kom, kritiseer nie. As jy haar net toelaat, kan sy jou met fantastiese insigte verras.
Dade is sterker as woorde. Alhoewel jy selde direk met jou ma baklei of haar beledig, maak jy haar wel baie seer deur jou optrede. Jy doen gewoonlik wat jy dink reg is sonder om haar gevoelens in ag te neem.
Jou uitdaging: Dink aan die gevolge van jou dade en probeer jou indink hoe jy sal voel as jou kinders presies die teenoorgestelde doen as wat jy hulle vra om te doen.
Selfs al irriteer jou ma se vrae en advies jou, sal jy selde iets daaroor sê omdat jy konflik wil vermy. Solank as wat jy jou gevoelens onderdruk, gaan julle verhouding vol frustrasie en oneerlikheid wees.
Jou uitdaging: Kry die moed om eerlik en reguit met jou ma te wees.
Baie geluk, jy is die perfekte dogter wat jou ma as ’n vriendin eerder as ’n gesagsfiguur sien. Jy waardeer haar vir die mens wat sy is. Wanneer jy van haar verskil, kan jy op ’n diplomatiese manier jou gevoelens meedeel en kommunikasie oophou.
Jou uitdaging: Deel die geheim van jou sukses met ander vroue.
MA’S SE UITSLAE
Jy wonder baiekeer of jou dogter regtig jou kind is, want jy kan nie verstaan hoekom sy soms so optree nie. In plaas van om haar net te aanvaar soos sy is, oorweldig jy haar met advies waarna sy in elk geval nie luister nie. Al is jou bedoelings goed, maak jou woorde haar dikwels seer en plaas haar op die verdediging.
Jou uitdaging: Wees geduldig en moenie jou dogter heeltyd kritiseer nie. Jy sal verbaas wees oor al die kennis en insig wat sy het.
Jy argumenteer selde met jou dogter, maar dade spreek harder as woorde. Deur jou dogter se gevoelens en menings te ignoreer en in elk geval te doen net wat jy dink reg is, stuur jy ’n boodskap uit dat jy nie dink sy is ’n volwassene wat bevoeg is om haar eie besluite te neem nie. Selfs al kies jy jou woorde versigtig en wil jy net die beste vir haar hê, maak jy haar seer deur die goed wat jy doen.
Jou uitdaging: Vra jou af hoe dit sou voel as jou ma stilletjies goed sou doen om jou gesag en geloofwaardigheid te ondermyn.
Jy is huiwerig om enigiets te sê omdat jy bang is om iets te sê wat jou dogter as kritiek kan beskou. Volgens jou is dit nie jou plek om jou dogter te vertel wat jy dink nie. Jy is bang om jou bekommernisse te deel.
Jou uitdaging: Skraap die moed bymekaar om oop en eerlik met jou dogter te wees op ’n manier wat haar nie sal kwaad maak of beledig nie.
Geluk! Jy is die model-ma. Jy deel jou bekommernisse op ’n simpatieke manier sonder om krities te wees. Jy beskou jou dogter meer as ’n vriendin as die kind wat jy grootgemaak het.
Jou uitdaging: Staan jou vriendinne en familie by om die verhouding te hê wat jy met jou dogter het.